- Krig må vedtas i Stortinget

SV vil endre grunnloven slik at norske soldater ikke kan sendes på utenlandsoppdrag uten stortingsvedtak.

- Noe av det viktigste vi gjør - å sende norske menn og kvinner ut i krig - gjør vi helt uten debatt i Stortinget, sier SV-leder Audun Lysbakken. Lise Åserud/NTB Scanpix

13. juni 2012

Hverken Ap eller Høyre ser behov for stortingsbehandling av utenlandsoperasjoner. Mens Frp har sans for forslaget.

- Vi diskuterer og fatter beslutninger om de mest trivielle saker, mens noe av det viktigste vi gjør - å sende norske menn og kvinner ut i krig - gjør vi helt uten debatt i Stortinget. Krigsdeltagelse er en så alvorlig beslutning at det må knyttes til en skikkelig prosess. Det har vært bekymringsfullt lite offentlig debatt om norsk krigsdeltagelse, sier SV-leder Audun Lysbakken.

SV fremmer i dag et forslag til grunnlovsendring i Stortinget. Forslaget innebærer at deltagelse i utenlandsoperasjoner ikke kan skje uten stortingsvedtak. Regjeringen skal fortsatt kunne fatte beslutning om krigsoperasjoner uten stortingsvedtak hvis norske grenser er truet.

Støttet krig i Libya

SV satt selv i Regjeringen da den, med SVs støtte, i mars 2011 sendte kampfly for å styrte Gadafis regime i Libya. Beslutningen om norsk krigsdeltagelse ble fattet uten så mye som et møte i Stortingets utvidede utenrikskomité. Utenriksministeren nøyde seg med å konsultere partiene i komiteen pr. telefon, før Norge sluttet seg til FN-operasjonen.

Motsatsen er det danske folketinget, som diskuterte og fattet vedtak om deltagelsen i samme operasjon. Slik vil Lysbakken ha det i Norge også. Men hva SV foretok seg i Regjeringen for å få Libya-saken behandlet i Stortinget, vil SV-lederen ikke ut med.

Les også <span style="font-size:120%"> Gikk til krig per mobiltelefon</span>

- Jeg vil ikke referere fra regjeringens interne prosesser, men beslutningen ble fattet i tråd med gjeldende praksis. Vi mener den er problematisk og bør endres for fremtiden.

Både rettsavdelingen i Utenriksdepartementet og Stortingets konstitusjonelle avdeling tolket i 2001 grunnloven slik at stortingsvedtak ikke var påkrevd ved utenlandsoperasjoner.

Med støtte fra Sp og Frp fikk SV i 2001 presset frem en stortingsdebatt om Afghanistan-deltagelsen, men Stortinget fikk ikke stemme over saken.

Frp er åpen

- Vi har gjennom årene med SV i opposisjon vært mye enig med SV om spørsmål som bør løftes ut av den utvidede utenrikskomité og ut i åpent storting. Vi er derfor prinsipielt åpne for SVs forslag, men dette er et ganske grunnleggende spørsmål der vi må drøfte konsekvenser og høre på ulike synspunkter, sier Morten Høglund (Frp).

Nestleder i utenriks— og forsvarskomiteen, Svein Roald Hansen (Ap), sier nei til SVs forslag om stortingsvedtak bak utenlandsoperasjoner.

- Jeg syns vi bør beholde det systemet vi har i dag, med konsultasjoner med den utvidede utenrikskomité. At vi har en klar ansvarsfordeling mellom storting og regjering hindrer ikke at vi kan ha en debatt i et åpent storting, sier Hansen.

Høyre avviser SV-forslaget enda mer kontant.

- Det forundrer meg at de har så dårlig erfaring fra egen regjering at de er nødt til å foreslå dette. Forslaget er totalt unødvendig, og fremmes bare for å markere SV-profil etter gammel oppskrift, sier Ivar Kristiansen (H).

- Hvorfor er det totalt unødvendig?

- Regjeringen må ha fullmakter, og vi har systemer med konsultasjoner. Men man kan ikke kongressbehandle denne typen politiske saker.

Fakta Norge i krig Med henvisning til grunnlovens §25 og §26 er norske tropper blitt sendt i utenlandskriger i Afghanistan og Libya, og norske offiserer har drevet opplæring av irakske offiserer under Irakkrigen - alt uten stortingsvedtak.Thorbjørn Jagland, tidligere leder av Stortingets utenrikskomité, har uttalt at det ville gjøre ansvarsforholdet mellom storting og regjering uklart, dersom det skulle fattes stortingsvedtak i slike saker.SV foreslår nå å endre grunn­loven, slik at deltagelse i krig i utlandet krever samtykke fra Stortinget. Vis mer